Vianočnú atmosféru už cítiť na každom našom kroku. Z rádia znejú vianočné piesne, všade sa blyští výzdoba, čítame o rôznych zbierkach vďaka ktorým by aj tí menej šťastní mohli mať krásne Vianoce.
S vianočnými sviatkami sa nám spája aj vôňa čerstvo napečených koláčikov a filmových stálic, ktoré nesmú chýbať práve v tento čas.
Ak by ste chceli prežiť jeden z týchto neodmysliteľných príbehov naživo a v našom meste, budete mať príležitosť.
V divadelnej sále Domu kultúry v Seredi už čoskoro budeme môcť navštíviť predstavenie Hansov vianočný príbeh. Príbeh o samote, nenávisti, láske, odpustení aj špeciálnom vianočnom dare.
Predstavenie bude odohrané v sobotu 16. decembra 2023 o 16.00 hod. a vstup naň je voľný.